
НАЦРТ
На основу члана 3. Правилникa о условима и начину остваривања подршке пољопривредним произвођачима за набавку трактора Беларус („Службени гласник Републике Српске“ брoj 61/26):
Министарство пољопривреде, шумарства и водопривреде, Бања Лука, Трг Републике Српске 1, које заступа министар Анђелка Кузмић (у даљем тексту: Министарство)
и
---------------------- д.о.о -------------------кога заступа директор -------------------- (у даљем тексту: овлашћени дистрибутер),
закључили су  у  Бања  Луци  дана     ------------------. године

СПОРАЗУМ

О  ПОСЛОВНО – ТЕХНИЧКОЈ САРАДЊИ

Члан 1.

Стране у овом споразуму  констатују:
- да је --------------------------------- (ЈИБ, број рачуна, назив банке) привредно друштво које је основано и постоји у складу са прописима Републике Српске и Босне и Херцеговине, чија је основна дјелатност трговина на велико и на мало моторним возилима и мотоциклима; поправка моторних возила и мотоцикала;

- да је Министарство путем посебног рачуна „Фонд Партнер“ планирало да спроведе мјеру набавке трактора поријеклом из Бјелорусије, марке Беларус, у складу са Меморандумом о сарадњи у области пољопривреде потписаним између Министарства пољопривреде, шумарства и водопривреде Републике Српске и Министарства индустрије Републике Бјелорусије;
- да право на новчана средства подршке за набавку трактора Беларус могу да остваре физичка лица и самостални предузетници са пребивалиштем, односно сједиштем у Републици Српској којa обављају пољопривредну производњу на територији Републике Српске и која су уписана у Регистар пољопривредних газдинстава (у даљем тексту: РПГ), закључно са 15.05.2026 године, а чији носилац газдинства је старости 40 година и млађи (рођени 1986. године и касније).

Члан 2.

Споразумне стране налазе свој пословни интерес у пословној сарадњи, која ће се одвијати на обострану корист, у складу са важећим прописима који регулишу ову област, добрим пословним обичајима, пословним моралом и уз уважавање услова слободног тржишта.

Члан 3.

Предмет овог споразума је реализација пројекта „Село Републике Српске – моје мјесто за живот!“. Пројекат подразумијева подршку за набавку трактора Беларус снаге од 78 до 140 коњских снага за пољопривреднике старости до 40 година, а у складу са Правилником o условима и начину подршке пољопривредним произвођачима за набавку трактора Беларус.

Члан 4.

Министарство се обавезује да:

- распише Јавни позив за подношење пријава за подршку за набавку трактора Беларус и исти објави у једном од дневних листова који се дистрибуирају на цијелој територији Републике Српске, као и на интернет страници Министарства, који ће остати отворен 10 дана од дана објављивања и који обавезно садржи: предмет јавног позива, лица која могу бити учесници јавног позива, услове које је корисник подршке обавезан да испуни, висину средстава која се додјељују, потребну документацију, рок за достављање пријава, поступак за додјелу средстава и обавезе корисника након добијања средстава.
- овлаштеном дистрибутеру достави ранг листу корисника којима се одобравају средства подршке за набавку трактора марке Беларус, која ће садржавати личне податке корисника са припадајућим укупно одобреним средствима подршке, те који су дужни уплатити властито учешће у износу од 40% од укупне вриједности трактора на рачун овлаштеног дистрибутера;

- исплати средстава подршке у износу од 60% укупне вриједности трактора на рачун овлаштеног дистрибутера.
Члан 5.

Овлашћени дистрибутер се обавезује да:

- изда предрачун за тракторе марке Беларус потенцијалним корисницима подршке за набавку трактора, а према Јавном позиву који објављује Министарство,
- омогући куповину трактора свим корисницима којима су одобрена средства подршке за набавку трактора марке Беларус на основу Јавног позива Министарства у складу са Ранг листом коју Министарство доставља овлаштеним дистрибутерима и објављује на својој интернет страници, те рјешењем министра пољопривреде, шумарства и водопривреде (у даљем тексту: министар) којим се признаје право на средстава подршке.
- прихвати авансну уплату, у износу од 40% од укупне вриједности трактора, од стране корисника којима су рјешењем министра одобрена средства за набавку трактора марке Беларус, те достави Министарству захтјев за исплату средстава у износу од 60% од укупне вриједности трактора сачињену на Обрасцу 2. који пропише Министарство, уз који прилаже: доказ о уплати 40% вриједности трактора за сваког појединачног корисника (извод из банке са назначеном сврхом уплате и бројем предрачуна),

- након уплате средстава од стране Министарства у року од десет дана изврши испоруку трактора са пратећом документацијом на адресу корисника и Министарству достави фактуре (оригинал или овјерене копије) са уписаном забраном отуђења трактора у трајању од седам година,
- корисницима подршке обезбједи гарантни рок, сервисирање и резервне дијелове у складу са овлашћењем издатим од стране овлаштеног заступника трактора марке Беларус за тржиште Републике Српске.


- да користи личне податке корисника у складу са прописом којим се уређује заштита личних података.
Члан 6.

Корисници подршке имају право на средства подршке за куповину само једног трактора марке Беларус  код једног овлашћеног дистрибутера.
Члан 7.

Споразумне  стране су сагласне да у случају неизвршења обавеза по овом споразуму било које стране, друга страна има право на једнострани раскид споразума уз отказни рок од 30 дана као и право на накнаду штете према важећим прописима.                                         
Члан 8.

            Измјене и допуне овог споразума врше се саглашношћу воља обје споразумне стране, у писаној форми.

Члан 9.

 У случају спора надлежан је Окружни привредни суд у Бањој Луци.
Члан 10.

Споразум  је сачињен у 4 (четири) истовјетна примјерка, и то по 2 (два) за сваку споразумну страну.

СПОРАЗУМНЕ  СТРАНЕ

         ЗА   МИНИСТАРСТВО                                                    ЗА  ОВЛАШЋЕНОГ ДИСТРИБУТЕРА

                   МИНИСТАР                                                                
  ДИРЕКТОР

____________________________                                        __________________________  
              Анђелка Кузмић                                                                              
Број: 12.03.1-                  /26

